Geologiya-qidiruv ishlarini yanada ragʻbatlantirish va yer qaʼridan foydalanuvchilarga soliq solish tartibini takomillashtirish chora-tadbirlari toʻgʻrisida
(decree, 2021-10-06)

Chet el investitsiyalarini keng jalb qilgan holda foydali qazilma konlarini sanoat usulida oʻzlashtirish, zamonaviy usullar va texnologiyalar yordamida geologiya-qidiruv ishlarini ragʻbatlantirish hamda yer qaʼridan foydalanuvchilarga soliq solish tartibini yanada takomillashtirish maqsadida: 1. Belgilansinki, 2022-yil 1-yanvardan boshlab muhim tijorat salohiyatiga ega boʻlgan uglevodorodlar, qimmatbaho, rangli, nodir va radioaktiv metallar va boshqa turdagi rudali foydali qazilmalar obyektlari boʻyicha geologik oʻrganish yoki avval oʻrganilgan yer qaʼri uchastkasida qazish ishlari uchun yer qaʼri uchastkasidan foydalanish huquqini tanlov savdolariga chiqarishning maxsus tartibi oʻrnatiladi. Bunda: sotuv summasi yer qaʼridan foydalanish huquqi uchun bonus summasi sifatida qaraladi va tanlov savdolari tashkilotchilarining xarajatlarini chegirgan holda Oʻzbekiston Respublikasi respublika budjetiga oʻtkaziladi; tanlov savdolari tashkilotchisi yoki tanlov savdolari ishtirokchilari qonunchilikda belgilangan tartibda foydali qazilmalarni qazib olishda (ajratib olishda) ayrim soliq turlari boʻyicha soliq stavkalarini oshirilgan miqdorda taklif qilish huquqiga ega. 2. Moliya vazirligi, Iqtisodiy taraqqiyot va kambagʻallikni qisqartirish vazirligi hamda Davlat geologiya va mineral resurslar qoʻmitasining 2022-yil 1-yanvardan boshlab foydali qazilmalarni qazib olish huquqi uchun undiriladigan tijoratbop topilma bonusini hamda foydali qazilmalarni aniqlash va razvedka qilish boʻyicha faoliyatni amalga oshirish huquqi uchun undiriladigan imzoli bonusni bekor qilish haqidagi taklifiga rozilik berilsin. 3. Belgilansinki, 2022-yil 1-yanvardan boshlab: a) geologiya-qidiruv va (yoki) izlanish ishlari oʻtkazish uchun ajratilgan yer uchastkalari yuridik shaxslardan olinadigan yer soligʻi solish obyekti hisoblanmaydi; b) ajratilgan maydon va foydali qazilma turlaridan kelib chiqib, qonunchilik hujjatlari bilan belgilangan miqdorda hisoblab chiqiladigan, geologik oʻrganishlar uchun yer qaʼridan foydalanganlik uchun har yillik litsenziya toʻlovi joriy qilinadi; v) geologik oʻrganishlar uchun yer qaʼridan foydalanganlik uchun har yillik litsenziya toʻlovi quyidagilarga yoʻnaltiriladi: 70 foizi — Oʻzbekiston Respublikasining respublika budjetiga; 15 foizi — viloyat mahalliy budjetiga; 15 foizi — tuman (shahar) mahalliy budjetiga. 4. Geologiya-qidiruv ishlarini amalga oshiruvchi yuridik shaxslar, shuningdek, ular tomonidan jalb etiladigan pudrat va yordamchi pudrat tashkilotlari quyidagilardan ozod etilsin: konlarni qidirish, aniqlash va ishlatish davrida geologik qidiruvni amalga oshirish uchun zarur boʻlgan maxsus texnikalarni vaqtincha olib kirishda davriy bojxona toʻlovlaridan; konlarni qidirish, aniqlash va ishlatish boʻyicha ishlarni bajarish uchun zarur boʻlgan, belgilangan tartibda shakllantiriladigan roʻyxatlar boʻyicha Oʻzbekiston Respublikasida ishlab chiqarilmaydigan asbob-uskunalar, moddiy-texnika resurslari va maxsus texnikalarni import qilishda bojxona bojidan. Oʻzbekiston Respublikasi hududida uglevodorod konlarini aniqlash va qidirishni amalga oshiruvchi mahalliy korxonalarga Oʻzbekiston Respublikasi Prezidentining 2000-yil 28-apreldagi “Neft va gaz konlarini razvedka qilish hamda ularni qazib chiqarishga bevosita xorijiy sarmoyalarni jalb etish chora-tadbirlari toʻgʻrisida”gi PF-2598-son Farmonining 4-bandi uchinchi xatboshisida nazarda tutilgan imtiyozlar tatbiq qilinsin. Belgilansinki, geologiya-qidiruv ishlarini amalga oshiruvchi yuridik shaxslarga qoʻshilgan qiymat soligʻi summasini qoplab berish Oʻzbekiston Respublikasi Soliq kodeksida belgilangan tartibda, biroq ariza berilgan kundan boshlab 30 kundan kechiktirmay amalga oshiriladi. 5. Belgilansinki, 2021-yil 1-oktabrdan boshlab: tabiiy gazni eksportga realizatsiya qilishda aksiz soligʻi stavkasi nol foiz miqdorida belgilanadi; yuridik shaxslar tabiiy gazni Oʻzbekiston Respublikasi hududiga import qilishda bojxona bojidan ozod qilinadi. 6. Davlat geologiya va mineral resurslar qoʻmitasi, Davlat aktivlarini boshqarish agentligi, Iqtisodiy taraqqiyot va kambagʻallikni qisqartirish vazirligi, Moliya vazirligi, Davlat soliq qoʻmitasi uch oy muddatda tanlov savdolari tashkilotchisi yoki tanlov savdolari ishtirokchilariga ayrim soliq turlari boʻyicha oshirilgan soliq stavkalarini taklif qilish huquqini bergan holda, tanlov savdolarini oʻtkazish va tanlov savdolariga qoʻyilayotgan yer qaʼri uchastkasidan foydalanish huquqining boshlangʻich qiymatini aniqlashni inobatga olib, yer qaʼri uchastkalaridan foydalanish huquqiga ruxsat berish tartibini ushbu Farmonga muvofiqlashtirsin. 7. Moliya vazirligi Davlat soliq qoʻmitasi, Geologiya va mineral resurslar davlat qoʻmitasi hamda boshqa manfaatdor vazirlik va idoralar bilan birgalikda 2021-yil 1-dekabrga qadar Vazirlar Mahkamasiga 2022-yil 1-yanvardan quyidagilarni nazarda tutuvchi “Oʻzbekiston Respublikasining Soliq kodeksiga oʻzgartish va qoʻshimchalar kiritish toʻgʻrisida”gi qonun loyihasini kiritsin: yer qaʼridan foydalanganlik uchun soliq stavkalarini neft va tabiiy gaz boʻyicha 10 foizgacha, oltin va mis uchun 7 foizgacha, volfram uchun 2,7 foizgacha va uran uchun 8 foizgacha kamaytirish. Bunda uglevodorodlar, qimmatbaho, rangli, nodir va radioaktiv metallarni, shuningdek, mahsulot taqsimotiga oid bitimlar (agar 2021-yil 1-sentabrga qadar kuchga kirgan bitim va shartnomalarda boshqacha tartib nazarda tutilmagan boʻlsa) doirasida qazib olishni amalga oshiruvchi davlat ulushiga ega korxonalar uchun, Oʻzbekiston Respublikasi Prezidenti tomonidan yer qaʼridan foydalanganlik uchun soliqning oshirilgan stavkalari belgilanishi mumkin; yer qaʼridan foydalanuvchilarning kapital xarajatlarini hisobga olgan holda yangi konlarda neft, tabiiy gaz, gaz kondensati, qimmatbaho, rangli, nodir va radioaktiv metallarni qazib olish (ajratib olish)ni amalga oshiruvchi yer qaʼridan foydalanuvchilar uchun renta daromadi soligʻini joriy etish; yangi neft va gaz quduqlarini, sanoat usulida foydalanishga topshirilgan oydan boshlab, dastlabki ikki yil davomida yuridik shaxslarning mol-mulkiga solinadigan soliq toʻlashdan ozod qilish, keyingi uch yilda ushbu soliq uchun belgilangan soliq stavkasining 50 foiziga kamaytirilgan stavkani qoʻllash; ilgʻor xorijiy tajribani hisobga olgan va ekspertlarni jalb qilgan holda, yer qaʼridan foydalanganlik uchun soliqni hisoblash tartibini yanada takomillashtirish. Bunda, 2021-yil 1-yanvardan 31-dekabrgacha boʻlgan davrda tabiiy gaz, neft va ayrim turdagi boshqa foydali qazilmalarni qazib olishda yer qaʼridan foydalanganlik uchun soliqni hisoblashda soliq bazasi ularni tashish hamda qayta ishlash bilan bogʻliq xarajatlar summasiga kamaytirilishi belgilansin; noruda foydali qazilmalar uchun yer qaʼridan foydalanganlik uchun soliq stavkalarini unifikatsiya qilish; renta daromadi soligʻini toʻlovchi chet el investitsiyalari ishtirokidagi korxonalarga soliq hisobini AQSh dollarida yuritish huquqini berish. 8. Davlat geologiya va mineral resurslar qoʻmitasi, Moliya vazirligi, Davlat soliq qoʻmitasi yangi tahrirdagi “Yer osti boyliklari toʻgʻrisida”gi qonun loyihasida mazkur Farmondan kelib chiqadigan tartiblarni nazarda tutsin. 9. Moliya vazirligi, Iqtisodiy taraqqiyot va kambagʻallikni qisqartirish vazirligi, Davlat geologiya va mineral resurslar qoʻmitasi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 10. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.